Brian Molefe word LP | Netwerk24
Brian Molefe word LP
Deur Llewellyn Prince 17 Februarie 2017 18:02
Brian MolefeFoto: Felix Dlangamandla
Brian Molefe, voormalige uitvoerende hoof van Eskom, gaan as lid van die parlement (LP) ingesweer word.
Molefe het by Eskom bedank nadat hy in die voormalige openbare beskermer, Thuli Madonsela, se verslag oor staatskaping geïmpliseer is.
Moloto Mothapo, parlementêre woordvoerder, het Vrydagmiddag bevestig dat ’n datum vir Molefe se inswering as LP nog net vasgestel moet word.
Volgens Mothapo is Molefe genomineer om ’n vakante LP-pos op die Noordwes-provinsie se lys van ANC-LP’s te vul.
Molefe se nominasie as LP kom nadat daar reeds lank bespiegel word dat pres. Jacob Zuma hom dalk in Pravin Gordhan of Mcebisi Jonas se poste as minister óf adjunkminister van finansies kan aanstel as Zuma sy kabinet sou skommel.
Dít terwyl Gordhan komende Woensdag sy begrotingsrede in die parlement moet lewer.
Die Sunday Times het vroeër berig hoe die ANC in Noordwes vir Luthuli-huis, ANC-hoofkantoor in Johannesburg, gevra het om Molefe by sy lys in te sluit vir lede wat hy na die parlement wil stuur.
Geen Brian in parlement – nog nie, sê Mantashe
Molefe is ‘nie geskik’ vir parlement – DA